ส่วนที่ 1

ข้อมูลสรุป (Executive Summary)

บริษัท โซลาร์ตรอน จำกัด (มหาชน) จดทะเบียนจัดตั้งขึ้นเมื่อวันที่ 12 พฤศจิกายน 2529
ด้วยทุนจดทะเบียนแรกเริ่ม 2 ล้านบาท เพื่อประกอบธุรกิจสำรวจ ออกแบบ
และติดตั้งระบบผลิตไฟฟ้าจากพลังงานแสงอาทิตย์ ในปัจจุบันบริษัทฯ แบ่งกลุ่มธุรกิจออกเป็น 2 กลุ่ม
ได้แก่

1.  ธุรกิจผลิตแผงเซลล์แสงอาทิตย์ บริษัทฯ ผลิตและจำหน่ายแผงเซลล์ตามคำสั่งซื้อของลูกค้า
    โดยสามารถเลือกซื้อเฉพาะแผงเซลล์แสงอาทิตย์
    หรือซื้อระบบผลิตไฟฟ้าจากพลังงานแสงอาทิตย์ที่สามารถใช้งานได้ครบชุดตามลักษณะการใช้งาน

2.  ธุรกิจให้บริการออกแบบและติดตั้งระบบผลิตไฟฟ้าจากพลังงานแสงอาทิตย์
    เป็นบริการที่ให้แก่ลูกค้าของบริษัทฯ อย่างครบวงจร การบริการประกอบด้วย การสำรวจพื้นที่
    การออกแบบระบบ การขนส่งแผงเซลล์และอุปกรณ์ การติดตั้งในพื้นที่
    และการให้บริการหลังการขาย โดยระบบที่บริษัทฯให้บริการประกอบด้วย (1)
    ระบบสูบน้ำด้วยไฟฟ้าจากเซลล์แสงอาทิตย์ (2)
    ระบบประจุแบตเตอรี่ด้วยไฟฟ้าจากเซลล์แสงอาทิตย์ (3)
    ระบบผลิตไฟฟ้าด้วยเซลล์แสงอาทิตย์บนหลังคาบ้านและอาคารแบบเชื่อมต่อระบบจำหน่าย (4)
    ระบบผลิตไฟฟ้าด้วยเซลล์แสงอาทิตย์สำหรับครัวเรือนชนบท (5)
    ระบบไฟฟ้าแสงสว่างสาธารณะใช้ไฟฟ้าจากเซลล์แสงอาทิตย์ (6)
    ระบบผลิตไฟฟ้าด้วยเซลล์แสงอาทิตย์ เพื่อใช้ในระบบสื่อสารโทรคมนาคม (7)
    ระบบผลิตไฟฟ้าด้วยเซลล์แสงอาทิตย์ แบบผสมผสานแหล่งพลังงานต่างๆ (8)
    ระบบอินเตอร์เน็ตสคูลใช้พลังงานแสงอาทิตย์ สำหรับโรงเรียนที่ไม่มีไฟฟ้าใช้ (9)
    ระบบเกษตรน้ำน้อย (ระบบน้ำหยดพลังงานแสงอาทิตย์) (10)
    ชุดสื่อการเรียนการสอนเกี่ยวกับเซลล์แสงอาทิตย์

บริษัทฯ ได้ขยายธุรกิจโดยการสร้างศูนย์เทคโนโลยีโซลาร์ตรอน ที่จังหวัดนครราชสีมา
ซึ่งเริ่มดำเนินการผลิตตั้งแต่เดือนมกราคม 2547 โดยมีกำลังการผลิตประมาณ 30 เมกะวัตต์ต่อปี
และบริษัทฯ มีปริมาณการผลิตจริงที่ 10 เมกะวัตต์ต่อปีในปี 2548
ทั้งนี้กระบวนการผลิตแผงเซลล์แสงอาทิตย์ของบริษัทฯ ได้รับการรับรองมาตรฐาน ISO 9001:2000
มาตรฐานระบบสิ่งแวดล้อม ISO 14001:2004 และมาตรฐานระบบอาชีวอนามัยและความปลอดภัย
TIS/OHSAS 18001:1999 ซึ่งเป็นมาตรฐานที่ใช้วัดคุณภาพในระดับสากล
รวมทั้งแผงเซลล์แสงอาทิตย์ที่ประกอบเสร็จแล้วทุกแผงจะผ่านการทดสอบประสิทธิภาพการแปลงพลังงานแสงอาทิตย์เป็นพลังงานไฟฟ้าด้วยเงื่อนไขมาตรฐานสากล
(Standard Test Conditions: STC) ก่อนที่จะจัดส่งให้ลูกค้า อนึ่งบริษัทฯ
ได้รับบัตรส่งเสริมการลงทุนเลขที่ 1610(2)/2546 จากคณะกรรมการส่งเสริมการลงทุน (BOI)
สำหรับโครงการผลิตแผงเซลล์แสงอาทิตย์ โดยเริ่มมีผลบังคับใช้ตั้งแต่วันที่ 10 กันยายน 2546
ซึ่งส่งผลให้บริษัทฯ ได้รับยกเว้นภาษีเงินได้นิติบุคคลเป็นระยะเวลา 8 ปี
และได้รับอนุมัติให้แก้ไขเงื่อนไขในบัตรส่งเสริมเลขที่ดังกล่าวเพิ่มเติม
เพื่อเพิ่มกำลังการผลิตแผงเซลล์แสงอาทิตย์จาก 40,000 แผง เป็น 195,000 แผงต่อปี
โดยมีผลตั้งแต่วันที่ 2 กันยายน 2547 เป็นต้นมา

ปัจจุบันบริษัทฯ อยู่ระหว่างการดำเนินการก่อสร้างโรงงานแห่งที่ 2
ภายในศูนย์เทคโนโลยีโซลาร์ตรอน เพื่อผลิตเซลล์แสงอาทิตย์ (Cell Factory Project)
แบบต้นน้ำเพื่อนำไปผลิตเป็นแผงเซลล์แสงอาทิตย์เป็นรายแรกของประเทศไทย
เพื่อรองรับการเติบโตอย่างก้าวกระโดดของอุตสาหกรรมผลิตไฟฟ้าจากพลังงานแสงอาทิตย์ภายในประเทศ
รวมทั้งโอกาสในการส่งออกจากความต้องการเซลล์แสงอาทิตย์ในตลาดโลกที่เติบโตอย่างต่อเนื่อง
(ดูรายละเอียดในโครงการในอนาคต ส่วนที่ 2 หน้า73)
เนื่องจากโครงการโรงงานผลิตเซลล์แสงอาทิตย์ดังกล่าวจัดเป็นกิจการที่ให้ความสำคัญและเป็นประโยชน์ต่อประเทศเป็นพิเศษจึงส่งผลให้บริษัทได้รับสิทธิและประโยชน์ด้านภาษีอากรสูงสุด
ตามการอนุมัติบัตรส่งเสริมการลงทุนเลขที่ 2181(9)/2548 จากคณะกรรมการส่งเสริมการลงทุน

ที่ผ่านมาลูกค้าของบริษัทฯ กว่าร้อยละ 80 เป็นหน่วยงานราชการ
เนื่องจากธุรกิจการผลิตและจำหน่ายไฟฟ้าในประเทศไทยส่วนใหญ่เป็นการลงทุนทางด้านการพัฒนาสาธารณูปโภคของภาครัฐ
โดยในเดือนพฤษภาคม 2547 บริษัทฯ
ชนะการประกวดราคาในโครงการติดตั้งระบบการผลิตไฟฟ้าด้วยพลังงานแสงอาทิตย์สำหรับครัวเรือนชนบทที่ห่างไกล
(โครงการโซลาร์โฮม ระยะที่1) ซึ่งเป็นโครงการของกระทรวงมหาดไทย จำนวน 2 กลุ่มงาน คือ
เขตพื้นที่ภาคเหนือและภาคใต้ โดยมีจำนวนระบบที่ต้องติดตั้ง 54,400 ระบบ มูลค่า 1,357.00
ล้านบาท ซึ่งบริษัทฯ ได้ส่งมอบงานและรับรู้รายได้ในส่วนของระยะที่ 1 ไปแล้วทั้งหมดในไตรมาส 3
ปี 2548 และบริษัทฯ
ยังเป็นผู้จัดจำหน่ายแผงเซลล์แสงอาทิตย์ให้กับผู้ชนะการประกวดราคาในกลุ่มงานอื่นๆ
เป็นจำนวนรวมทั้งสิ้น 55,023 แผง นอกจากนี้บริษัทฯ ได้รับงานเพิ่มเติม (Add Order)
สำหรับโครงการโซลาร์โฮม ระยะที่ 1 อีกจำนวน 10,879 ระบบ มีมูลค่าทั้งสิ้น 270.87 ล้านบาท
ซึ่งมีกำหนดแล้วเสร็จภายในไตรมาส 1 ปี 2549 สำหรับโครงการโซลาร์โฮม ระยะที่ 2 บริษัทฯ
ได้ชนะการประกวดราคา
โดยจะเป็นผู้ดำเนินการก่อสร้างพร้อมติดตั้งระบบไฟฟ้าพลังงานแสงอาทิตย์ในเขตพื้นที่ภาคเหนือ
จำนวน 15,000 ระบบ คิดเป็นมูลค่าทั้งสิ้น 375.00 ล้านบาท โดยมีกำหนดแล้วเสร็จภายใน 270
วัน ซึ่งส่งผลให้บริษัทฯ สามารถรับรู้รายได้ตั้งแต่ไตรมาส 1 ปี 2549 จนถึงไตรมาส 2 ปี 2549
อย่างไรก็ตามในปัจจุบันจากแนวโน้มความต้องการใช้พลังงานจากเซลล์แสงอาทิตย์ที่เพิ่มขึ้นอย่างต่อเนื่องทำให้โอกาสทางการตลาดสำหรับภาคเอกชน
ตลาดผู้บริโภค และตลาดส่งออก เปิดกว้างสำหรับบริษัทฯ นอกเหนือจากงานภาครัฐบาล บริษัทฯ
จึงได้แบ่งโครงสร้างทางการตลาดตามรูปแบบความต้องการใช้พลังงานแสงอาทิตย์ในประเทศไทยที่เปลี่ยนไป
คือ (1) ตลาดที่ยังไม่มีไฟฟ้าใช้ (2) ตลาดที่ใช้พลังงานแสงอาทิตย์ในฐานะพลังงานทดแทน

เมื่อพิจารณาจากที่ตั้ง ประเทศไทยถือว่ามีศักยภาพสูงมากที่จะใช้ประโยชน์จากพลังงานแสงอาทิตย์
อย่างไรก็ตามแม้ว่าประเทศไทยมีการติดตั้งระบบเซลล์แสงอาทิตย์มาตั้งแต่ปี พ.ศ. 2517
แต่ส่วนใหญ่นำไปใช้งานในสถานที่ห่างไกลที่สายส่งไฟฟ้าไปไม่ถึง ทำให้จนถึงปี พ.ศ. 2547
ปริมาณการผลิตไฟฟ้าจากพลังงานแสงอาทิตย์ทั้งหมดในประเทศไทยจึงน้อยมาก (ประมาณ 24.6
เมกะวัตต์) เมื่อเทียบกับประเทศอื่นๆ เช่น ญี่ปุ่น (1,131.99 เมกะวัตต์) เยอรมนี (794.00
เมกะวัตต์) และสหรัฐอเมริกา (365.20 เมกะวัตต์)
แต่ในปัจจุบันอุตสาหกรรมการผลิตไฟฟ้าจากพลังงานแสงอาทิตย์กำลังอยู่ในระยะเริ่มต้นของการเปลี่ยนแปลงโดยภาครัฐได้ปรับเปลี่ยนยุทธศาสตร์พลังงานใหม่โดยเร่งส่งเสริมการผลิตไฟฟ้าจากพลังงานทดแทนเพื่อความมั่นคงในการจัดหาพลังงานจากภายในประเทศ
ซึ่งยุทธศาสตร์ดังกล่าวจะส่งผลต่อการขยายตัวของอุตสาหกรรมอย่างชัดเจนตั้งแต่ปี พ.ศ. 2549
เป็นต้นไป รัฐบาลได้กำหนดยุทธศาสตร์การพัฒนาพลังงานทดแทน
โดยกำหนดให้เพิ่มสัดส่วนการใช้พลังงานทดแทนจากร้อยละ 0.5 ใน พ.ศ. 2545 เป็นร้อยละ 8
ของพลังงานเชิงพาณิชย์ภายใน พ.ศ. 2554
โดยมีมาตรการสนับสนุนเพื่อให้พลังงานทดแทนสามารถผลิตเพื่อใช้ในเชิงพาณิชย์ได้ ดังนี้
(รายละเอียดในภาวะและแนวโน้มอุตสาหกรรม ส่วนที่ 2 หน้า 43)

1.  ประกาศใช้มาตรการกำหนดสัดส่วนการผลิตพลังงานทดแทน (Renewable Portfolio
    Standard - RPS)
    สำหรับโรงไฟฟ้าที่ก่อสร้างใหม่ต้องผลิตไฟฟ้าจากพลังงานทดแทนในสัดส่วนร้อยละ
    5ของกำลังการผลิตไฟฟ้าใหม่

2.  กำหนดมาตรการจูงใจเพื่อให้มีการรับซื้อไฟฟ้าที่ผลิตจากพลังงานทดแทน
    โดยอาศัยมาตรการจูงใจด้านภาษี การให้สิทธิพิเศษ
    และเงินอุดหนุนจากกองทุนเพื่อส่งเสริมการอนุรักษ์พลังงาน
    ทั้งนี้สภาอุตสาหกรรมแห่งประเทศไทยส่งมอบราคาค่าไฟฟ้าที่ผลิตจากพลังงานทดแทนที่ต้องการขายให้แก่กระทรวงพลังงาน
    โดยราคาขายที่คาดว่าน่าจะเหมาะสมในการที่ผู้ลงทุนจะขายให้กับการไฟฟ้า
    สำหรับราคาขายไฟฟ้าที่ผลิตจากเซลล์แสงอาทิตย์กรณีติดตั้งบนหลังคาบ้าน คือ ประมาณ 16
    บาทต่อหน่วย

3.  สนับสนุนการวิจัยและการพัฒนาพลังงานทดแทนที่ประเทศไทยมีศักยภาพสูง เช่น
    พลังงานแสงอาทิตย์ พลังน้ำขนาดเล็ก พลังงานลม และชีวมวล

4.  สนับสนุนให้ชุมชนร่วมเป็นเจ้าของโรงไฟฟ้าที่ผลิตจากพลังงานทดแทน

ทั้งนี้ภาครัฐได้ประมาณการการผลิตไฟฟ้าจากพลังงานแสงอาทิตย์ในปี พ.ศ.2554 ไว้ที่ 250
เมกะวัตต์ ซึ่งคิดเป็นมูลค่าการตลาดรวมประมาณ 30,000-40,000 ล้านบาท

จากภาวการณ์เติบโตของอุตสาหกรรมการผลิตไฟฟ้าจากพลังงานแสงอาทิตย์
ส่งผลให้มีบริษัทในประเทศไทยที่ดำเนินธุรกิจเกี่ยวกับพลังงานแสงอาทิตย์เกิดขึ้นเป็นจำนวนมาก
โดยในปัจจุบันมีบริษัทในอุตสาหกรรมอยู่ 17 แห่ง โดยสามารถแบ่งได้เป็น 3 กลุ่ม คือ (1)
กลุ่มบริษัทที่มีโรงงานผลิตแผงเซลล์แสงอาทิตย์ (2)
กลุ่มบริษัทผู้แทนจำหน่ายแผงเซลล์แสงอาทิตย์จากต่างประเทศ (3)
กลุ่มบริษัทผู้รับติดตั้งระบบผลิตไฟฟ้าจากพลังงานแสงอาทิตย์
อย่างไรก็ตามลักษณะของบริษัทส่วนใหญ่จะจัดจำหน่ายแผงเซลล์แสงอาทิตย์จากต่างประเทศ
โดยไม่จำหน่ายอุปกรณ์ประกอบระบบอื่นๆ และบริษัทที่รับติดตั้งระบบ บริษัททั้ง 2
ประเภทดังกล่าวจะมีการหมุนเวียนเข้ามาในตลาดอยู่ตลอดเวลาแต่ส่วนใหญ่จะเป็นในระยะสั้น
คู่แข่งซึ่งถือว่ามีลักษณะการประกอบธุรกิจใกล้เคียงกับบริษัทฯ คือบริษัทที่มีธุรกิจครบทั้ง 3 ลักษณะ คือ
มีการผลิตแผงเซลล์แสงอาทิตย์ จำหน่ายและรับติดตั้งระบบ ในประเทศไทยปัจจุบันมีอยู่ 6 บริษัท
ทั้งนี้บริษัทฯ มีกำลังการผลิตแผงเซลล์แสงอาทิตย์สูงสุดเมื่อเทียบกับคู่แข่ง คือ 30 เมกะวัตต์ต่อปี
และมีข้อได้เปรียบในหลายด้านทำให้บริษัทฯ
มีผลงานในการจำหน่ายและติดตั้งแผงเซลล์ประมาณร้อยละ 80
ของระบบทั้งหมดที่เป็นโครงการของหน่วยราชการต่างๆ นอกจากนั้นบริษัทฯ
ยังมีแผนงานในการสร้างโรงงานผลิตเซลล์แสงอาทิตย์เป็นโรงงานแรกในประเทศไทยซึ่งจะช่วยเพิ่มศักยภาพในการแข่งขันให้เหนือคู่แข่งในประเทศ
รวมทั้งช่วยเปิดโอกาสทางการตลาดทั้งในประเทศและการส่งออกเพื่อรองรับการเติบโตของอุตสาหกรรมทั้งในประเทศและต่างประเทศ

ความเสี่ยงที่สำคัญ

-   ความเสี่ยงจากความไม่แน่นอนของรายได้

การดำเนินธุรกิจปกติของบริษัทฯ
คือการรับเหมาติดตั้งระบบผลิตไฟฟ้าจากพลังงานแสงอาทิตย์ในโครงการต่างๆทั้งจากภาครัฐและเอกชน
โครงการเหล่านี้ส่วนใหญ่เป็นโครงการระยะสั้น ดังนั้นรายได้ในอนาคตของบริษัทฯ
จึงมีความไม่แน่นอน ขึ้นอยู่กับโครงการที่จะเข้ามา ทั้งนี้รายได้ของบริษัทฯ
อาจลดลงได้ถ้าหากในอนาคตโครงการต่างๆ
ที่เกี่ยวข้องกับการผลิตและใช้ไฟฟ้าจากพลังงานแสงอาทิตย์มีน้อยลง

อย่างไรก็ตามบริษัทฯ
มั่นใจว่ารายได้ของบริษัทฯในอนาคตจะแปรผันตามแนวโน้มอุตสาหกรรมการผลิตไฟฟ้าจากพลังงานแสงอาทิตย์ที่กำลังเติบโตอย่างต่อเนื่องและมั่นคง
ตามภาวการณ์ในตลาดโลกและการส่งเสริมอย่างเป็นรูปธรรมจากภาครัฐ
ทั้งนี้เพื่อให้รายได้ของบริษัทฯเติบโตตามภาวะอุตสาหกรรม บริษัทฯ จะมุ่งเน้นการรักษาตลาดเดิม
คือการให้บริการกับหน่วยราชการในโครงการต่างๆ
ตลอดจนการรุกขยายตลาดสำหรับโครงการของภาคเอกชนและตลาดผู้บริโภค
(มาตรการรองรับความเสี่ยงเพิ่มเติม โปรดดูรายละเอียดใน ส่วนที่ 2 หน้า 2)

-   ความเสี่ยงจากที่มีผู้จัดจำหน่ายเซลล์แสงอาทิตย์น้อยราย

ในปัจจุบันเซลล์แสงอาทิตย์ที่นิยมใช้มากที่สุดผลิตจากผลึกซิลิคอน
อย่างไรก็ดียังมีบริษัทที่ลงทุนผลิตซิลิคอนบริสุทธิ์และเซลล์แสงอาทิตย์จากผลึกซิลิคอนจำนวนน้อยราย
กล่าวคือ บริษัทที่กำลังการผลิตเกิน 20 เมกะวัตต์ต่อปี (มีความสามารถในการส่งออก) มีเพียง 20
รายในโลก ดังนั้นเมื่อเทียบกับความต้องการเซลล์แสงอาทิตย์ที่เพิ่มขึ้น บริษัทฯ
จึงมีความเสี่ยงต่อการต้องพึ่งพิงการนำเข้าเซลล์แสงอาทิตย์จากต่างประเทศเพื่อนำมาประกอบเป็นแผงเซลล์แสงอาทิตย์
ใน 2 ประเด็น คือ (1)
ความเสี่ยงในการจัดหาเซลล์แสงอาทิตย์ให้เพียงพอและสอดคล้องกับกำหนดเวลาที่ต้องส่งมอบงาน
(2)
ความเสี่ยงจากความผันผวนของราคาเซลล์แสงอาทิตย์จากความต้องการใช้ที่เพิ่มมากขึ้นอย่างต่อเนื่องในปัจจุบัน

อย่างไรก็ตามที่ผ่านมาบริษัทฯ
มีความสัมพันธ์อันดีในฐานะพันธมิตรทางธุรกิจกับผู้ผลิตเซลล์แสงอาทิตย์ชั้นนำของโลกหลายราย
ทำให้บริษัทฯ มิได้เกิดภาวะพึ่งพิงการจัดซื้อเซลล์แสงอาทิตย์จากบริษัทต่างประเทศรายใดรายหนึ่ง
รวมทั้งยังสามารถตรวจสอบความเพียงพอของเซลล์แสงอาทิตย์และวัตถุดิบที่สำคัญ
และกำหนดระยะเวลาการจัดส่งที่แน่นอนได้ ส่งผลให้บริษัทฯ
ไม่เคยเกิดปัญหาจากการขาดแคลนเซลล์แสงอาทิตย์ ในส่วนความผันผวนของราคาเซลล์แสงอาทิตย์
บริษัทฯ
มีการจองซื้อและกำหนดราคาเซลล์แสงอาทิตย์ไว้ล่วงหน้าทำให้สามารถควบคุมต้นทุนวัตถุดิบได้
ทั้งนี้ในระยะยาวราคาเซลล์แสงอาทิตย์มีแนวโน้มที่จะลดลงจากการขยายกำลังการผลิตเพื่อให้เพียงพอกับความต้องการ
นอกจากนี้ภายหลังจากที่บริษัทฯ เปิดโรงงานผลิตแผ่นเซลล์แสงอาทิตย์ในปี พ.ศ. 2550
จะทำให้วัตถุดิบหลักของบริษัทฯ เปลี่ยนเป็นแผ่นซิลิคอนเวเฟอร์ ซึ่งบริษัทฯ
สามารถจัดหาได้จากซัพพลายเออร์กลุ่มเดิมที่ติดต่ออยู่ในปัจจุบัน
(มาตรการรองรับความเสี่ยงเพิ่มเติม โปรดดูรายละเอียดใน ส่วนที่ 2 หน้า 6)

-   ความเสี่ยงจากการก่อสร้างโรงงานผลิตเซลล์แสงอาทิตย์

ในปัจจุบันบริษัทฯ อยู่ระหว่างการก่อสร้างโรงงาน
เพื่อผลิตเซลล์แสงอาทิตย์โดยใช้แผ่นซิลิคอนเวเฟอร์เป็นวัตถุดิบ
โครงการดังกล่าวจัดว่าเป็นการผลิตเซลล์แสงอาทิตย์แบบต้นน้ำที่ใช้เทคโนโลยีทันสมัยแห่งแรกในประเทศไทย
และเป็นโครงการขนาดใหญ่ที่ใช้เงินลงทุนประมาณ 1,102 ล้านบาท
ซึ่งทำให้เกิดความเสี่ยงในการบริหารจัดการโครงการ
เนื่องจากที่ผ่านมาบริษัทฯยังไม่เคยมีประสบการณ์มาก่อน
ซึ่งจะส่งผลกระทบอย่างมีนัยสำคัญต่อสถานะการเงินและผลการดำเนินงานของบริษัทฯ

ทั้งนี้ บริษัทฯได้บริหารจัดการความเสี่ยงดังกล่าว โดยบริษัทฯ ได้ว่าจ้างบริษัท M+W Zander
(Thai) Ltd. เป็นผู้รับเหมาออกแบบ ก่อสร้างโรงงาน และบริษัทฯ ได้สั่งซื้อเครื่องจักรจากบริษัท
Centrotherm Co., Ltd. ประเทศเยอรมนี
ซึ่งเป็นผู้ผลิตเครื่องจักรสำหรับผลิตเซลล์แสงอาทิตย์ที่มีชื่อเสียงที่สุดในโลก นอกจากนี้บริษัทฯ
ยังได้จัดหาบุคลากรผู้มีความเชี่ยวชาญด้านการผลิตเซลล์แสงอาทิตย์ มาเป็นผู้บริหารจัดการโครงการ
(มาตรการรองรับความเสี่ยงเพิ่มเติม โปรดดูรายละเอียดใน ส่วนที่ 2 หน้า 8)

-   ความเสี่ยงจากนโยบายพลังงานทดแทนภาครัฐ

นโยบายสนับสนุนการใช้พลังงานทดแทนเป็นปัจจัยที่สำคัญที่มีผลต่อการเติบโตของอุตสาหกรรมการผลิตไฟฟ้าจากพลังงานแสงอาทิตย์ในอนาคต
เนื่องจากนโยบายนี้ถือเป็นจุดเปลี่ยนแปลงตลาดหลักของพลังงานทดแทนจากภาครัฐบาลสู่การกระตุ้นให้ภาคเอกชนหันมาให้ความสำคัญกับการผลิตไฟฟ้าจากพลังงานทดแทนมากยิ่งขึ้น
ในปัจจุบันนี้ภาครัฐกำลังส่งเสริมนโยบายสนับสนุนพลังงานทดแทนเพื่อการผลิตไฟฟ้าอย่างจริงจังโดยตั้งเป้าหมายจะให้มีการใช้พลังงานทดแทนเพื่อการผลิตไฟฟ้าเป็นร้อยละ
6 ของกำลังการติดตั้งโรงไฟฟ้าทั้งประเทศ ภายในปี 2554
อย่างไรก็ตามนโยบายดังกล่าวยังมีความไม่ชัดเจนในทางปฏิบัติ
ซึ่งอาจชะลอการลงทุนของภาคเอกชน

อย่างไรก็ตามจากภาวะราคาน้ำมันที่สูงในปัจจุบันทำให้รัฐบาลไทยตระหนักดีถึงความสำคัญของการพัฒนาพลังงานทดแทนว่ามีความจำเป็นและเร่งด่วน
จึงเริ่มมีการประกาศการส่งเสริมและสนับสนุนอุตสาหกรรมการพัฒนาพลังงานทดแทนมาโดยตลอด
มาตรการต่างๆ อาทิเช่น
การประกาศโครงการรับซื้อไฟฟ้าจากผู้ผลิตไฟฟ้าจากพลังงานทดแทนขนาดเล็กมาก (VSPP)
การกำหนดระเบียบบังคับ Renewable Portfolio Standard (RPS)
รวมทั้งแต่งตั้งคณะกรรมการกำกับดูแลกิจการไฟฟ้าเพื่อจัดทำร่างระเบียบ RPS
และมีหน้าที่กำหนดสัดส่วนพลังงานไฟฟ้าจากพลังงานทดแทน
เมื่อพิจารณาจากศักยภาพของพลังงานจากเซลล์แสงอาทิตย์ที่เหนือกว่าพลังงานทดแทนอื่นๆ
ทำให้การผลิตไฟฟ้าจากพลังงานแสงอาทิตย์เป็นเทคโนโลยีที่ทางรัฐบาลให้ความสำคัญและส่งเสริมอย่างต่อเนื่อง
(มาตรการรองรับความเสี่ยงเพิ่มเติม โปรดดูรายละเอียดใน ส่วนที่ 2 หน้า 9)

-   ความเสี่ยงด้านการบริหารงานที่พึ่งพิงผู้บริหาร

เนื่องจากนางสาววันดี กุญชรยาคง ซึ่งเป็นประธานเจ้าหน้าที่บริหารของบริษัทฯ
เป็นผู้มีประสบการณ์ในธุรกิจการให้บริการออกแบบและติดตั้งระบบการผลิตไฟฟ้าจากพลังงานแสงอาทิตย์มาเป็นเวลานาน
และเป็นผู้ก่อตั้งบริษัทฯ ซึ่งมีหน้าที่โดยตรงในการกำหนดนโยบาย ทิศทาง และการตลาดของบริษัทฯ
ดังนั้น หากบริษัทฯ มีการเปลี่ยนแปลงผู้บริหารดังกล่าว
อาจจะทำให้บริษัทฯประสบปัญหาในการดำเนินธุรกิจในอนาคต

อย่างไรก็ตามปัจจุบันบริษัทฯ ได้มีการจัดโครงสร้างองค์กรใหม่
โดยมีการแต่งตั้งกรรมการผู้ทรงคุณวุฒิ รวมทั้งเชิญผู้บริหารที่มีประสบการณ์ มีความชำนาญ
และเป็นที่ยอมรับในอุตสาหกรรมเข้ามาร่วมงาน
ตลอดจนมีการกระจายอำนาจในการบริหารจัดการงานด้านต่างๆ ให้กับผู้บริหารในระดับรอง
และมีการแบ่งความรับผิดชอบเป็นฝ่ายต่างๆ อย่างชัดเจน
ซึ่งช่วยเพิ่มประสิทธิภาพในการดำเนินงานและลดการพึ่งพิงผู้บริหารระดับสูงแต่เพียงท่านเดียว
(มาตรการรองรับความเสี่ยงเพิ่มเติม โปรดดูรายละเอียดใน ส่วนที่ 2 หน้า 13)

สำหรับผลการดำเนินงานของบริษัทฯ ในปี 2547 บริษัทฯ
มีการเปลี่ยนแปลงของโครงสร้างรายได้และต้นทุนอย่างมีนัยสำคัญ ซึ่งเป็นผลมาจาก (1)
โครงการโซลาร์โฮม (2) ในปี 2547 บริษัทฯ
ได้เริ่มผลิตแผงเซลล์แสงอาทิตย์ทดแทนการนำเข้าแผงเซลล์สำเร็จรูปจากต่างประเทศ และ (3)
การเปลี่ยนแปลงของอุตสาหกรรมผลิตไฟฟ้าจากพลังงานแสงอาทิตย์ในประเทศ
จึงทำให้ไม่สามารถเปรียบเทียบผลการดำเนินงานของบริษัทตั้งแต่ปี 2547
กับผลการดำเนินงานที่ผ่านมาได้

อนึ่งในช่วงที่ผ่านมาบริษัทฯ มีรายได้จากการขายและบริการในปี 2546-2548 มีจำนวนเท่ากับ
127.63 ล้านบาท 1,054.57 ล้านบาท และ 1,324.50 ล้านบาท ตามลำดับ
ทั้งนี้รายได้ส่วนใหญ่มาจากการรับติดตั้งระบบพลังงานแสงอาทิตย์ให้กับหน่วยราชการ
ทั้งหน่วยราชการกลาง และราชการท้องถิ่น
อย่างไรก็ดีรายได้จากการขายและบริการหลักของบริษัทฯ ในปี 2547-2548
มาจากงานติดตั้งระบบผลิตไฟฟ้าจากพลังงานแสงอาทิตย์สำหรับบ้านพักอาศัย (โครงการโซลาร์โฮม)
ซึ่งแตกต่างจากปี 2546
ที่รายได้หลักมาจากงานติดตั้งระบบผลิตไฟฟ้าจากพลังงานแสงอาทิตย์ซึ่งประกอบด้วย
ระบบผลิตไฟฟ้าด้วยเซลล์แสงอาทิตย์ เพื่อให้ในระบบสื่อสารโทรคมนาคม
ระบบประจุแบตเตอรี่ด้วยไฟฟ้าจากเซลล์แสงอาทิตย์ และระบบสูบน้ำด้วยไฟฟ้าจากเซลล์แสงอาทิตย์
ทั้งนี้ จะเห็นได้ว่ารายได้จากการขายของบริษัทฯ จะเปลี่ยนแปลงตามงานโครงการที่บริษัทฯ
ได้รับในแต่ละช่วงเวลา ซึ่งเป็นไปตามลักษณะการดำเนินธุรกิจตามปกติของบริษัทฯ

ในส่วนของต้นทุนขาย โครงสร้างต้นทุนขายในปี 2546 จะเป็นต้นทุนของอุปกรณ์ประกอบ
และค่าใช้จ่ายในการติดตั้งสำหรับโครงการเพื่อระบบสื่อสารและโทรคมนาคมเป็นหลัก
โดยมีอัตราส่วนต้นทุนขายต่อรายได้จากการขายและบริการที่ ร้อยละ 78.95 สำหรับปี 2547-2548
อัตราส่วนดังกล่าวอยู่ที่ ร้อยละ 82.86 และ ร้อยละ 85.26 ตามลำดับ
สาเหตุที่อัตราส่วนต้นทุนขายฯ ในปี 2548
ปรับเพิ่มขึ้นเนื่องจากราคาเซลล์แสงอาทิตย์ในตลาดโลกซึ่งเป็นวัตถุดิบหลักในการผลิตของบริษัทปรับตัวเพิ่มขึ้น
อนึ่งจากการเปลี่ยนแปลงโครงสร้างรายได้และต้นทุนขายดังที่กล่าวมาข้างต้น
จึงทำให้ไม่สามารถเปรียบเทียบโครงสร้างรายได้และต้นทุนของปี 2547-2548 กับปี 2546 ได้

กำไรสุทธิในปี 2546-2548 อยู่ที่ 4.86 ล้านบาท 135.52 ล้านบาท และ 137.36 ล้านบาท
หรือคิดเป็นอัตรากำไรสุทธิที่ ร้อยละ 3.72 ร้อยละ 12.74 และร้อยละ 10.22 ตามลำดับ
สาเหตุที่อัตรากำไรสุทธิปี 2547 ปรับเพิ่มขึ้นมากเมื่อเทียบกับปี 2546
เนื่องจากโครงการโซลาร์โฮม ในขณะที่ราคาวัตถุดิบคือเซลล์แสงอาทิตย์ที่ปรับตัวสูงขึ้นในปี 2548
ส่งผลให้อัตรากำไรสุทธิในปีดังกล่าวปรับตัวลดลง ทั้งนี้บริษัทฯ มีอัตราผลตอบแทนผู้ถือหุ้น (ROE)
ในปี 2546-2548 ประมาณร้อยละ 12.91 ร้อยละ 64.01 และ ร้อยละ36.87 ตามลำดับ

กำไรต่อหุ้นสำหรับปี 2548 (คิดจากจำนวนหุ้นปัจจุบันก่อนการใช้สิทธิแปลงสภาพใบสำคัญแสดงสิทธิ
จำนวน 300 ล้านหุ้น) เท่ากับ 0.46 บาทต่อหุ้น หรือจะเท่ากับ 0.31 บาทต่อหุ้น หากคำนวณแบบ
Fully Diluted
(คิดจากจำนวนหุ้นภายหลังจากมีการใช้สิทธิแปลงสภาพใบสำคัญแสดงสิทธิทั้งจำนวน)
นอกจากนี้หากคำนวณอัตราผลตอบแทนของผู้ถือหุ้นแบบ Fully Diluted
ภายหลังการแปลงสภาพใบสำคัญแสดงสิทธิโดยพิจารณาจากกำไรสุทธิในปี 2548
จะทำให้อัตราผลตอบแทนผู้ถือหุ้นลดลงเหลือ ร้อยละ 16.89

ยอดสินทรัพย์รวมของบริษัทฯ ณ สิ้นสุดธันวาคมปี 2546-2548 เท่ากับ 169.08 ล้านบาท
1,067.11 ล้านบาท และ 1,198.15 ล้านบาท โดยการเพิ่มขึ้นของสินทรัพย์รวมปี 2547
มาจากการลงทุนในสินทรัพย์หมุนเวียนเพื่อรองรับโครงการโซลาร์โฮมและการก่อสร้างโรงงานผลิตแผงเซลล์แสงอาทิตย์
ในขณะที่หนี้สินของบริษัทฯ ณ สิ้นสุดธันวาคม ปี 2546-2548 อยู่ที่ 123.98 ล้านบาท 688.78
ล้านบาท และ 249.86 ล้านบาท ตามลำดับ การเพิ่มขึ้นของหนี้สินรวมในปี 2547
เป็นผลมาจากความล่าช้าในการเรียกเก็บเงินจากการไฟฟ้าส่วนภูมิภาคและเจ้าหนี้การค้าที่เพิ่มขึ้นตามการสั่งซื้อวัตถุดิบสำหรับโครงการโซลาร์โฮม
ในขณะที่การลดลงของหนี้สินรวมในปี 2548
เป็นผลมาจากการจ่ายคืนเงินกู้ยืมทั้งระยะสั้นและระยะยาว อนึ่งอัตราส่วนหนี้สินต่อทุนของบริษัทฯ ณ
สิ้นสุดธันวาคม 2548 อยู่ที่ 0.26 เท่า หากคำนวณแบบ Fully Diluted
ภายหลังจากการแปลงสภาพใบสำคัญแสดงสิทธิ จะทำให้อัตรส่วนหนี้สินต่อทุนลดลงเหลือ 0.20 เท่า

ปัจจุบัน บริษัทฯ มีทุนจดทะเบียนจำนวน 450 ล้านบาท แบ่งออกเป็นหุ้นสามัญจำนวน 450 ล้านหุ้น
มูลค่าที่ตราไว้หุ้นละ 1 บาท และมีทุนที่ออกและชำระแล้วจำนวน 300 ล้านบาท
แบ่งออกเป็นหุ้นสามัญจำนวน 300 ล้านหุ้น มูลค่าที่ตราไว้หุ้นละ 1 บาท ทั้งนี้
ที่ประชุมวิสามัญผู้ถือหุ้นครั้งที่ 1/2548 ได้มีมติอนุมัติให้บริษัทฯ
ออกใบสำคัญแสดงสิทธิที่จะซื้อหุ้นสามัญของบริษัทฯ ให้แก่ผู้ถือหุ้นเดิม โดยมีรายละเอียดดังนี้
ใบสำคัญแสดงสิทธิที่จะซื้อหุ้นสามัญของบริษัทฯ จำนวน 150 ล้านหน่วย
จัดสรรให้แก่ผู้ถือหุ้นสามัญของบริษัทฯ ตามสัดส่วนการถือหุ้นโดยไม่คิดมูลค่า โดยบริษัทฯ
จะเสนอขายต่อผู้ถือหุ้นที่มีรายชื่อปรากฏในสมุดทะเบียนผู้ถือหุ้นของบริษัทฯในวันปิดสมุดทะเบียนผู้ถือหุ้น
เพื่อสิทธิในการรับใบสำคัญแสดงสิทธิ ณ วันที่ [•] ในอัตราส่วนหุ้นสามัญเดิม 2 หุ้น
ต่อใบสำคัญแสดงสิทธิ 1 หน่วย โดยไม่คิดมูลค่า ทั้งนี้ ใบสำคัญแสดงสิทธิที่จะซื้อหุ้นสามัญของบริษัทฯ
ดังกล่าวข้างต้น มีอายุ 2 ปี นับจากวันที่ออกใบสำคัญแสดงสิทธิ
และมีอัตราการใช้สิทธิของใบสำคัญแสดงสิทธิฯ 1 หน่วย ต่อการใช้สิทธิซื้อหุ้นสามัญได้ 1 หุ้น
ในราคาหุ้นละ 2 บาท (ทั้งนี้ อัตราและราคาการใช้สิทธิอาจเปลี่ยนแปลงได้ตามข้อ 5.2
ของข้อกำหนดสิทธิ)
วัตถุประสงค์ของการออกใบสำคัญแสดงสิทธิครั้งนี้เพื่อเป็นเงินทุนหมุนเวียนในการขยายโอกาสทางการตลาดเพื่อรองรับความต้องการใช้พลังงานจากเซลล์แสงอาทิตย์ตามการเติบโตของภาวะอุตสาหกรรม
และการทำตลาดของบริษัทฯ ภายหลังจากที่โครงการโรงงานผลิตเซลล์แสงอาทิตย์เปิดดำเนินการ
ทั้งนี้ บริษัทฯ จะดำเนินการนำใบสำคัญแสดงสิทธิฯที่เสนอขายให้แก่ผู้ถือหุ้นเดิมในครั้งนี้
เข้าเป็นหลักทรัพย์จดทะเบียนในตลาดหลักทรัพย์แห่งประเทศไทย